जामा मस्जिद पर देर रात हुई डिनर पार्टी, शाही इमाम बुखारी भी रहे मौजूद

(फोटो : जामा मस्जिद के शाही इमाम बुखारी और गाड़ी से उतरते स्वास्थ्य मंत्री हर्ष वर्धन)

नई दिल्ली. दिल्ली की जामा मस्जिद में शनिवार रात इमाम बुखारी की ओर से डिनर पार्टी दी गई। इसमें नेताओं के अलावा विभिन्न देशों के प्रतिनिधि शामिल होने पहुंचे। खास बात यह है कि कार्यक्रम में बीजेपी नेता और केंद्रीय मंत्री हर्षवर्धन भी पहुंचे थे। बता दें कि कुछ दिन पहले ही अहमद बुखारी के छोटे बेटे शाबान अहमद को उनका उत्तराधिकारी घोषित किया गया है, लेकिन इस कार्यक्रम में पीएम को आमंत्रित नहीं किया गया था। हालांकि, उन्होंने पाकिस्तानी पीएम नवाज शरीफ समेत कई दूसरे देशों के प्रतिनिधियों को बुलाया था। इसके बाद राजनीतिक विवाद खड़ा हो गया। बुखारी ने दलील दी थी कि यह एक निजी कार्यक्रम है और किसे बुलाया जाए और किसे न बुलाया जाए, यह उन्होंने खुद तय किया है। केंद्र सरकार भी शाही इमाम के बेटे की ताजपोशी के खिलाफ रही है। केंद्र सरकार ने दिल्ली हाईकोर्ट में कहा था कि अहमद बुखारी के बेटे की ताजपोशी गैरकानूनी है और इसकी कोई वैधानिक मान्यता नहीं है। हालांकि, कोर्ट ने बुखारी के बेटे की दस्तारबंदी कार्यक्रम पर रोक लगाने से इनकार कर दिया था।

आगे की स्लाइड्स में देखिए पार्टी के दौरान की तस्वीरें।

सभी फोटो- भूपिंदर सिंह